V súlade s článkom 10 nariadenia Európskeho parlamentu a Rady (EÚ) 2018/956 z 28. júna 2018 o monitorovaní a nahlasovaní emisií CO2 a spotreby paliva nových ťažkých úžitkových vozidiel Komisia každý rok uverejní správu spolu so svojou analýzou údajov zaslaných členskými štátmi a výrobcami za predchádzajúce nahlasovacie obdobie. Toto je prvá správa podľa uvedeného nariadenia, ktorá obsahuje analýzu údajov za nahlasovacie obdobie 2019, ktoré výnimočne trvalo od 1. januára 2019 do 30. júna 2020, pričom posledným termínom na nahlasovanie bol 30. september 2020.

Vo všetkých troch uvedených prípadoch ide o odhad založený na emisiách CO2 vybraných reprezentatívnych skupín ťažkých úžitkových vozidiel pre jednotlivé kombinácie profilu využitia a zaťaženia a pre jednotlivé palivá. Analýza navyše obsahuje vybrané hodnoty priemernej spotreby paliva vozidlového parku ťažkých úžitkových vozidiel Únie.

V analýze sú použité dostupné údaje o využívaní nových a pokročilých technológií na znižovanie emisií CO2, ako aj alternatívnych hnacích sústav.

Ďalšie hodnoty týkajúce sa výkonu sa nachádzajú v centrálnom registri údajov o ťažkých úžitkových vozidlách.

Výsledky overovacích kontrol na ceste nebolo možné pridať do správy, keďže Komisia nemá k dispozícii údaje za nahlasovacie obdobie 2019.

3. Východiskové údaje

Táto správa je založená na údajoch zahŕňajúcich všetky vozidlá nahlásené výrobcami, ktoré zodpovedajú evidenciám v členských štátoch počas nahlasovacieho obdobia 2019 a ktoré má Komisia k dispozícii k 30. júnu 2021.

Nariadením (EÚ) 2017/2400 sa stanovujú zoskupenia vozidiel na základe kľúčových technických parametrov. Dátum začatia určovania emisií CO2 bol v prípade jednotlivých skupín vozidiel odlišný (pozri tabuľku 1).

Skupiny vozidiel Dátum začatia povinného určovania emisií CO2 Uvedené v tejto správe Ťažké nákladné vozidlá 4, 5, 9 a 10 1. január 2019 áno Stredne ťažké nákladné vozidlá 1, 2 a 3 1. január 2020 áno 11, 12 a 16 1. júl 2020 nie

Tabuľka 1: Dátum začatia povinného určovania emisií CO2 pre jednotlivé skupiny vozidiel

V prípade vozidiel skupín 4, 5, 9 a 10 (ďalej spoločne len „ťažké nákladné vozidlá“) je určovanie emisií CO2 povinné pre vozidlá zaevidované po 1. januári 2019. Emisie CO2 ťažkých nákladných vozidiel upravuje nariadenie (EÚ) 2019/1242 o emisných normách CO2. Zároveň treba poznamenať, že ťažké nákladné vozidlá produkujú približne 70 % všetkých emisií CO2 ťažkých úžitkových vozidiel.

Okrem toho je určovanie emisií CO2 povinné pre vozidlá skupín 1, 2 a 3 (ďalej spoločne len „stredne ťažké nákladné vozidlá“) len vtedy, ak boli zaevidované po 1. januári 2020. Priame porovnanie celkového počtu stredne ťažkých nákladných vozidiel s celkovým počtom ťažkých nákladných vozidiel preto v tomto nahlasovacom období nie je možné.

Určovanie emisií CO2 pre vozidlá skupín 11, 12 a 16 je povinné len vtedy, ak boli zaevidované po 1. júli 2020. Tieto skupiny vozidiel preto nie sú súčasťou prvého nahlasovacieho obdobia a boli vylúčené z tejto správy.

4. Analýza za prvé nahlasovacie obdobie

4.1. Emisie CO2 a spotreba paliva

Tento oddiel obsahuje analýzu emisií CO2 podľa členských štátov, výrobcov, skupín vozidiel a jednotlivých profilov využitia. Okrem toho sa v ňom uvádzajú vybrané hodnoty spotreby paliva, ako aj rôzne typy paliva používané novoevidovanými vozidlami. Vozidlám s alternatívnymi hnacími sústavami je venovaný samostatný oddiel 4.2.3, a preto boli vylúčené z analýzy všetkých údajov v oddiele 4.1.

4.1.1. Výkon vozidlového parku Únie

Nahlasované emisie CO2 výrazne závisia od skupín a podskupín vozidiel. Tabuľka 2 obsahuje údaje o zložení a emisiách CO2 skupín vozidiel. Konkrétne sa v nej uvádza počet vozidiel, ako aj priemerné špecifické emisie CO2 jednotlivých podskupín. Všetky profesionálne vozidlá zaevidované počas prvého nahlasovacieho obdobia patria do skupín vozidiel 4 a 9. Značná väčšina stredne ťažkých nákladných vozidiel patrí do skupín 2 a 3. Pokiaľ ide o ťažké nákladné vozidlá, vozidlá patriace do podskupiny vozidiel diaľkovej prepravy v rámci skupiny 5 (5-LH) tvoria 63 % všetkých nových ťažkých nákladných vozidiel. Ide o najbežnejšie vozidlá používané na prepravu nákladu na dlhé vzdialenosti v EÚ.

Skupina vozidiel Podskupina vozidiel Počet vozidiel Priemerné špecifické emisie CO2 (g/km) Priemerné užitočné zaťaženie (t) 1 – 953 566,84 1,46 2 – 4 647 619,85 2,34 3 – 4 676 704,80 3,37 4 4-UD 681 814,32 2,65 4-RD 13 099 627,00 3,18 4-LH 9 506 794,25 7,42 profesionálne 894 1 396,77 – 5 5-RD 1 345 862,69 10,26 5-LH 159 004 786,26 13,84 9 9-RD 10 302 697,11 6,28 9-LH 27 787 876,21 13,40 profesionálne 1 957 1 589,25 – 10 10-RD 171 858,04 10,26 10-LH 27 047 808,53 13,84 EÚ spolu – 262 069 790,31 –

Tabuľka 2: Počet vozidiel, priemerné špecifické emisie CO2 vyjadrené v g/km a priemerné užitočné zaťaženie vyjadrené v t na podskupinu vozidiel (poznámka: RD znamená vozidlá používané prevažne na regionálnu prepravu, LH označuje vozidlá používané na diaľkovú prepravu a UD sú vozidlá na mestskú prepravu)

V tejto súvislosti sa priemerné špecifické emisie CO2 ťažkého úžitkového vozidla z danej podskupiny vypočítajú ako vážený priemer pri jednotlivých profiloch využitia, ako sa stanovuje v prílohe I k nariadeniu (EÚ) 2019/1242. V prípade vozidiel skupín 1, 2 a 3 váhy profilov využitia použité na všetky výpočty v tejto správe neboli ešte vymedzené v právnych predpisoch. Definície použité v tejto správe sa nachádzajú v tabuľke A-1 v prílohe.